༄༅། །དཔལ་གསང་བ་འདུས་པའི་རྡོ་རྗེ་སེམས་དཔའ་
མཆོད་པའི་ཆོ་ག་ཚོགས་གཉིས་རྒྱ་མཚོ་
བཞུགས་སོ། །
དཔལ་གསང་བ་འདུས་པའི་རྡོ་རྗེ་སེམས་དཔའ་མཆོད་པའི་ཆོ་ག་ཚོགས་གཉིས་རྒྱ་མཚོ་ཞེས་བྱ་བ། བླ་མ་དམ་པའི་ཞབས་ལ་གུས་པས་ཕྱག་འཚལ་ལོ། ། འོད་གསལ་ཆོས་སྐུའི་བྱ་ལམ་རྒྱ་ཆེ་བར། །ཟུང་འཇུག་ལོངས་སྐུའི་ཉིན་བྱེད་རབ་རྒྱས་ཤིང་། །ཕྲིན་ལས་སྤྲུལ་སྐུའི་ཚ་ཟེར་སྟོང་འཕྲོ་བ། །རྡོ་རྗེ་འཆང་བདག་དཔལ་ལྡན་བླ་མར་འདུད། །ཡིད་འོང་མཆོད་པའི་ཚོགས་ཆེན་གྱིས། །ཁྱབ་བདག་རྡོ་རྗེ་སེམས་དཔའ་ཉིད། །རྗེས་སུ་མཉེས་པར་བྱེད་པའི་ཚུལ། །གཞུང་བཞིན་དག་པར་བཤད་ཀྱིས་ཉོན། །དཔལ་གསང་བ་འདུས་པའི་དཀྱིལ་འཁོར་དུ་དབང་བསྐུར་བ་ཐོབ་ཅིང་དམ་ཚིག་དང་སྡོམ་པར་ལྡན་པའི་སྔགས་པས། སྒྲུབ་པའི་ཐབས་མདོར་བྱས་ནས་བཤད་པའི་མན་ངག་ཟབ་མོ་བསྐྱེད་རིམ་གྱི་རྣལ་འབྱོར་བསྒོམ་པའི་སྔོོན་དུ་འགྲོ་བ། དཔལ་རྡོ་རྗེ་སེམས་དཔའ་མཆོད་པའི་ཆོ་ག་བྱ་བ་ལ་དོན་གསུམ་སྟེ། སྦྱོར་བ་དང་། དངོས་གཞི། རྗེས་སོ། །
དང་པོ་ནི་སྔ་བར་མལ་ནས་ལངས་ཏེ། སྙིང་གར་ཟླ་བའི་དཀྱིལ་འཁོར་ལ་གནས་པའི་ཧཱུྃ་གི་འོད་ཟེར་གྱིས་རང་གི་སྒོ་གསུམ་གྱི་དྲི་མ་སྦྱངས་པར་བསམ་ལ། ཨོཾ་ཨཱཿཧཱུྃ་བཛྲ་སཏྭ་ཞེས་བརྗོད་པས། རང་སྐད་ཅིག་གིས་རྡོ་རྗེ་སེམས་དཔར་བསམ་མོ། །དེ་ནས་སའི་ཆ་ཤིན་ཏུ་དག་པར་ཁྲུ་གང་གི་ཚད་ཀྱི་དྲིའི་མཎྜལ་བྱས་ལ། མེ་ཏོག་གཅིག་དབུས་སུ་བཞག་པས་བསྲུང་ངོ་། །མཎྜལ་གྱི་ཕྱིའི་ཁོར་ཡུག་ཏུ། ཆུ་གསུམ་མམ། མཆོད་ཡོན་རྐྱང་པ་སྔོན་དུ་འགྲོ་བའི་མཆོད་པ་ལྔ་སྤྱིར་བཤམ། དེའི་ནང་དུ་ལྷ་སོ་སོའི་མཆོད་པ་བ དུག་སྤོས། མར་མེ། ཞལ་ཟས་གསུམ་ཕྱོགས་རེར་ཚན་པ་བདུན་བདུན་རེ། གྲུ་བཞིར་བཀོད། དེའི་ནང་གི་ཤར་ནུབ་གཉིས་སུ་མཆོད་པ་གསུམ་པོ་ཚར་གཉིས་གཉིས་བཤམ། གཞན་ཡང་བླ་རེ་དང་། བ་དན་དང་། གོས་ཟུང་དང་། རོལ་མོ་ལ་སོགས་པ་མཆོད་རྫས་རྣམས་ཅི་འབྱོར་དུ་བཤམ་ཞིང་། རང་གི་མདུན་དུ་རྡོ་རྗེ་དང་དྲིལ་བུ་སོགས་ཉེ་བར་མཁོ་བ་རྣམས་ཀྱང་གཞག་པར་བྱའོ། །
གཉིས་པ་ལ་གསུམ། བདག་གི་རྣལ་འབྱོར། མདུན་གྱི་དཀྱིལ་འཁོར་སྒྲུབ་ཅིང་མཆོད་པ། བཟླས་པ་བྱ་ཞིང་བྱིན་གྱིས་བརླབ་པའོ། །དང་པོ་ལ་གསུམ་གྱི་དང་པོ། ལྕེ་ལག་བྱིན་གྱིས་བརླབ་པ་ནི། རྣལ་འབྱོར་པ་སྟན་བ དེ་བ་ལ་འདུག་སྟེ། སྐྱབས་སུ་འགྲོ་བ་དང་། སེམས་བསྐྱེད་པ་སྔོོན་དུ་སོང་ནས། རང་ཉིད་རྡོ་རྗེ་སེམས་དཔར་གསལ་བའི་ལག་པ་གཉིས་ཀྱི་མཐིལ་དུ། ཨ་ཨ་ལས་བྱུང་བའི་ཟླ་བའི་དཀྱིལ་འཁོར་རེ་རེ། དེ་གཉིས་ཀྱི་སྟེང་དུ་ཧཱུྃ་ཧཱུྃ་ལས་བྱུང་བའི་རྡོ་རྗེ་འབར་བ་རེ་རེ། དེ་དག་ཞུ་ནས་ལག་པ་ལ་ཐིམ་པས། ལག་པ་གཉིས་རྡོ་རྗེའི་རང་བཞིན་དུ་གྱུར་པར་བསམ་ལ། ཨོཾ་ཤུདྡྷ་དྷརྨ་ཏ་སིདྡྷ་བཛྲ་ཧཱུྃ། ཞེས་བརྗོད་དོ། །དེ་ནས་རང་གི་ལྐོག་མའི་དབུས་སུ་ཧྲཱིཿལས་པདྨ་དམར་པོ་འདབ་མ་བརྒྱད་པ། ལྕེའི་ཐད་ཀའི་འདབ་མ་གཅིག་ལྕེར་གྱུར་པའི་སྟེང་དུ་ཧཱུྃ་ལས་བྱུང་བའི་རྡོ་རྗེ་འབར་བ། དེ་ཞུ་ནས་ལྕེ་ལ་ཐིམ་པས། ལྕེ་རྡོ་རྗེའི་རང་བཞིན་དུ་གྱུར་པར་བསམ་ལ། བཛྲ་ཛི་ཧྭ་ཧཱུྃ། ཞེས་བརྗོད་དོ། །
གཉིས་པ་རྒྱུ་ཚོགས་གཉིས་བསགས་པ་ནི། བྱིན་གྱིས་བརླབས་པའི་ལག་པ་དེས། སྔར་བཤམས་པའི་མཆོད་པ་རྣམས་ཀྱི་ཁ་ཅུང་ཟད་གསོས་ཤིང་། ཨོཾ་ཨཱཿ བིགྷྣཱནྟ་ཀྲྀ་ཏ་ཧཱུྃ། ཞེས་ལན་བདུན་བཟླས་པས་མཆོད་རྫས་རྣམས་བགེགས་དང་བྲལ་བར་བསམ་ལ། མདུན་དུ་རྡོ་རྗེ་འཛིན་པ་འཁོར་དང་བཅས་པ་མངོན་སུམ་བཞིན་དུ་བཞུགས་པར་བསྒོམ་ལ་རྡོ་རྗེ་ཐལ་མོ་སྦྱར་ཏེ། ཕྱག་འཚལ་བསྟོད་ཅིང་ཕྱག་འཚལ་བསྟོད། །ཕྱག་འཚལ་བསྟོད་དེ་ཕྱག་འཚལ་འདུད། །གུས་པས་སྐུ་ལ་བདག་གསོལ་འདེབས། །རྡོ་རྗེ་སེམས་དཔའ་བདག་སྒྲུབས་ཤིག །ཅེས་ལན་གསུམ་གྱིས་གསོལ་བ་བཏབ་སྟེ། བསོད་ནམས་ཀྱི་ཚོགས་བསགས་པའོ། །དེ་ནས། ཨོཾ་སྭ་བྷཱ་ཝ་ཤུདྡྷཿསརྦ་དྷརྨཱཿསྭ་བྷཱ་ཝ་ཤུདྡྷོ྅་ཧཾ། ཞེས་པས་ཆོས་ཐམས་ཅད་རང་གི་སེམས་ཙམ་དང་། ཨོཾ་ཤཱུ་ནྱ་ཏཱ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅་ཧཾ། ཞེས་ལན་གསུམ་བརྗོད་པས་སེམས་ཙམ་དེ་ཡང་རང་བཞིན་གྱིས་མ་གྲུབ་པའི་སྟོང་པ་ཉིད་དུ་གྱུར་པར་བསམ་མོ། །
གསུམ་པ་འབྲས་བུ་ལྷར་བསྐྱེད་ཅིང་བྱིན་གྱིས་བརླབ་པ་ནི། ཨོཾ་ཨཱཿཧཱུྃ་བཛྲ་ས ཏྭ་མ་ནུ་སྨ་ར་ས་མ་ཡེ་ཏིཥྛ་ཨ་ཧཾ་དྷ་ར་ཡཱ་མི་བཛྲ་སཏྭ་ཧི་ཧི་ཧི་ཧི་ཧཱུྃ། ཞེས་བརྗོད་པས། བདག་ཉིད་སྐད་ཅིག་གིས་རྡོ་རྗེ་སེམས་དཔའ་ཞལ་གཅིག་ཕྱག་གཉིས་པ་སྐུ་མདོག་སྟོན་ཀའི་ཟླ་བ་ལྟར་དཀར་ཞིང་ཕྱག་ན་རྡོ་རྗེ་དང་དྲིལ་བུ་བསྣམས་པ། རལ་པའི་ཐོར་ཅོག་ཅན། ཞི་ཞིང་སྒེག་པའི་ཉམས་དང་ལྡན་པ། རང་གི་བཙུན་མོས་མགུལ་ནས་འཁྱུད་པ། སྣ་ཚོགས་པདྨ་དང་ཟླ་བའི་དཀྱིལ་འཁོར་གྱི་གདན་ལ་སེམས་དཔའི་སྐྱིལ་ཀྲུང་གིས་བཞུགས་པར་བསམ་ལ། དེའི་སྤྱི་བོར་ཨོཾ་དཀར་པོ་མགྲིན་པར་ཨཱཿ དམར་པོ་ཐུགས་ཀར་ཧཱུྃ་སྔོན་པོ་རྣམས་བཀོད་ལ་སྒོ་གསུམ་བྱིན་གྱིས་བརླབ་བོ། །འདིར་ཁ་ཅིག་རྡོ་རྗེ་སེམས་དཔའ་ཞལ་གསུམ་ཕྱག་དྲུག་པར་འདོད་པ་ནི་གཞུང་དང་དངོས་སུ་འགལ་ལོ། །
གཉིས་པ་ལ་གཉིས། དཀྱིལ་འཁོར་སྒྲུབ་པའི་སྔོན་འགྲོ་དང་། དངོས་གཞི་དངོས་སོ། །དང་པོ་ལ་གསུམ་གྱི་དང་པོ་སྲུང་འཁོར་བསྒོམ་པ་ནི། རང་གི་ཐུགས་ཀའི་ཧཱུྃ་གི་འོད་ཟེར་གྱིས་རང་བཞིན་གྱི་གནས་ནས་གནོད་མཛེས་བཀུག་ནས་རང་གི་མདུན་དུ་བཀུག་སྟེ། བདག་གིས་ཅི་བགྱི་ཞེས་བཀའ་ནོད་པ་ལ། ཨོཾ་སུམྦྷ་ནི་སུམྦྷ་ཧཱུྃ། གྲྀཧྞ་གྲྀཧྞ་ཧཱུྃ། གྲྀ ཧྞཱ་པ་ཡ་གྲྀཧྞཱ་པ་ཡ་ཧཱུྃ། ཨཱ་ན་ཡ་ཧོཿ བྷ་ག་ཝཱན། བིདྱཱ་རཱ་ཛ་ཧཱུྃ་ཕཊ། ཅེས་བརྗོད་ཅིང་ཕྱོགས་བཅུར་སེ་གོལ་གཏོགས་ཤིང་བཀའ་བསྒོས་པས། གནོད་མཛེས་ཀྱི་ཕྱག་གཡས་ཀྱི་རྡོ་རྗེ་དེ་ལྕགས་ཀྱུར་གྱུར་ནས། བགེགས་ཀྱི་གཙོ་བོ་ཕྱོགས་སྐྱོང་བཅུའི་སྙིང་ག་ནས་ལྕགས་ཀྱུས་བཀུག །མགྲིན་པར་ཞགས་པས་བཅིངས། མཚོན་ཆ་ལྷག་མ་རྣམས་ཀྱིས་སྡིགས་བཞིན་པས་བཀུག་ནས་མདུན་གྱི་མཎྜལ་གྱི་ཕྱི་རོལ་དུ་ཧཱུྃ་རིང་པོ་ལས་གྲུབ་པའི་ཁྲོན་པའི་ནང་དུ་བཅུག་པར་བསམ་མོ། །དེ་ནས་སྙིང་གའི་ཧཱུྃ་ལས་སྤྲོས་པའི་རྡོ་རྗེ་ཕུར་བུ་སྟོད་བདུད་རྩི་འཁྱིལ་བའི་རྣམ་པ་ཅན། ལྟེ་བ་མན་ཆད་མདུང་རྩེ་གཅིག་པའི་དབྱིབས་ཅན་མེ་དཔུང་རབ་ཏུ་འབར་བ་བཅུ་སྤྲོས་ཏེ། ཕྱོགས་སྐྱོོང་བཅུ་འཁོར་བཅས་ཀྱི་སྤྱི་བོར་ཟུག་པར་བསམ། དེ་ནས་གནོད་མཛེས་ལ། ཨོཾ་གྷ་གྷ་གྷཱ་ཏ་ཡ་གྷཱ་ཏ་ཡ་སརྦ་དུཥྚཱ ན་ཕཊ་ཕཊ་ཀཱི་ལ་ཡ་ཀཱི་ལ་ཡ་སརྦ་པཱ་པཾ་ཕཊ་ཕཊ་ཧཱུྃ་ཧཱུྃ་ཧཱུྃ། བཛྲ་ཀཱི་ལ་ཡ་བཛྲ་དྷ་རོ་ཨཱ་ཛྙཱ་པ་ཡ་ཏི་སརྦ་བིགྷྣཱན་ཀཱ་ཡ་ཝཱ་ཀྩིཏྟ་བཛྲ་ཀཱི་ལ་ཡ་ཧཱུྃ་ཧཱུྃ་ཧཱུྃ་ཕཊ་ཕཊ། ཅེས་བཀའ་བསྒོས་པས། གནོད་མཛེས་ཀྱི་ལྕགས་ཀྱུ་དེ་རྡོ་རྗེ་ཐོ་བ་མེ་འབར་བར་གྱུར་ནས། ཕུར་བུས་སྤྱི་བོ་ནས་བརྡུངས་པར་བསམས་ལ། ཨོཾ་བཛྲ་མུངྐ་ར་བཛྲ་ཀཱི་ལ་ཡ་ཨཱ་ཀོ་ཊ་ཡ་ཧཱུྃ་ཕཊ། ཅེས་བརྗོད་པས་བགེགས་རྣམས་ཀྱི་སྤྱི་གཙུག་ནས་བརྡབས་པས་རྐང་མཐིལ་གྱི་བར་དུ་ཕུག་སྟེ། ས་འོག་རིམ་པ་བདུན་གྱི་བར་དུ་སོན་པར་ཕུར་བུས་བརྡབས་པས་ལུས་གཡོ་བ་མེད་ངག་རླུང་རྒྱུ་བ་མེད། ཡིད་རྣམ་པར་རྟོག་པ་མེད་པར་འོད་གསལ་གྱི་ངང་དུ་ཐིམ་པར་བསམས་ལ། གནོད་མཛེས་རང་གི་སྙིང་གར་བསྡུའོ། །དེ་ནས་ཕུར་བུ་རྣམས་ལས་འོད་འཕྲོས་པས་འོག་རྡོ་རྗེའི་ས་གཞི། དེའི་སྟེང་དུ་རྡོ་རྗེའི་ར་བ་སྟེ་གུར། དེའི་ཕྱི་རོལ་དུ་རྡོ་རྗེའི་ར་བ་དང་མེ་རི་འབར་བས་བསྐོར་བར་བསམ་མོ། །ཁ་ཅིག་འདི་ཡན་བདག་བསྐྱེད་དུ་འདོད་པ་ནི་གཞུང་གི་མཚམས་མ་ཕྱེད་པར་ཟད་དོ། །
གཉིས་པ་མཎྜལ་བྱ་བ་ནི། ཧཱུྃ་བཟླས་པའི་བ་ལང་གི་ལྕི་བའམ། དེ་མེད་ན་དྲི་བཟང་གི་ཆུས་མདུན་གྱི་མཎྜལ་ལ་གཡས་སྐོར་གྱིས་ཁྱེ་མ་མེད་པར་བྱུག་ཅིང་། ཨོཾ་བཛྲ་རེ་ཁེ་ཧྲཱིཿ ཞེས་དང་། ཆུར་བཅས་ལྕི་བ་སྦྱིན་པ་ཡིན། །སྐྱང་ནུལ་བྱ་བ་ཚུལ་ཁྲིམས་ཡིན། །གྲོག་སོགས་བསལ་བ་བཟོད་ཡིན་ཏེ། །བྱ་བ་རྩོམ་པ་བརྩོན་འགྲུས་སོ། །སྐད་ཅིག་རྩེ་གཅིག་བསམ་གཏན་ཡིན། །རི་མོ་སྙོམས་པ་ཤེས་རབ་ཡིན། །ཐུབ་པའི་མཎྜལ་བྱས་པས་ཕ་རོལ་ཕྱིན་དྲུག་མཉེས་པར་གྱུར། །ལྷ་མི་ཁྱད་པར་ཅན་སྐྱེ་ཟླ་ལྟར་གཟི་འཕགས་ཤིང་། །ནད་ཀུན་ལས་གྲོལ་གསེར་གྱི་མདོག་དང་འདྲ་བར་གྱུར། །རྒྱལ་རིགས་འབྲུ་དང་གསེར་སོགས་འབྱོར་པས་གང་བར་འགྱུར། །དེ་བས་བདེ་གཤེགས་མཆོག་གི་ཁྱིམ་དུ་ལུས་ཀྱི་ལས་བྱའོ། །ཞེས་ཕན་ཡོན་རྣམས་བརྗོད་ཅིང་བྱུག་རིས་བྱའོ། །
གསུམ་པ་སའི་ལྷ་མོ་ལ་གསོལ་བ་གདབ་པ་ནི། མཎྜལ་གྱི་དབུས་སུ་མེ་ཏོག་གཅིག་བཞག་ལ། རང་གི་ལག་པ་གཡས་པར་ཟླའི་དཀྱིལ་འཁོར་གྱི་སྟེང་དུ་ཧཱུྃ་གསུམ་བསམས་ཏེ། སོར་མོ་ས་ལ་བསྣུན་པའི་སྒྲ་དང་ཧཱུྃ་གི་འོད་ཟེར་གྱིས་མཎྜལ་གྱི་དབུས་ཀྱི་ས་འོག་ནས། སའི་ལྷ་མོ་དགའ་བ་དང་ལྡན་པའི་ཐུགས་ཅན་ཕྱག་གཡས་མི་འཇིགས་པའི་ཕྱག་རྒྱ་མཛད་ཅིང་། གཡོན་པས་གསེར་གྱི་བུམ་པ་བསྣམས་པ། རྒྱན་སྣ་ཚོགས་ཀྱིས་བརྒྱན་པ་ལྟེ་བ་མན་ཆད་སའི་འོག་ཏུ་བཞུགས་པ་ཞིག་བྱུང་བར་བསམ། དེ་ལ་ཨོཾ་པྲྀ་ཐི་ཝི་དེ་ཝཱི་ས་པ་རི་ཝཱ་ར་ཨརྒྷཾ་པྲ་ཏཱིཙྪ་སྭཱ་ཧཱ། ཞེས་སོགས་མཆོད་ཡོན་སྔོན་དུ་འགྲོ་བའི་ཉེར་སྤྱོད་རོལ་མོ་དང་བཅས་པ་ཕུལ་ནས། རྡོ་རྗེ་དྲིལ་བུ་འཛིན་པས། སྐྱོབ་པ་སངས་རྒྱས་ཐམས་ཅད་ཀྱི། །སྤྱོད་པའི་ཚུལ་དང་ཁྱད་པར་དང་། །ས་དང་ཕ་རོལ་ཕྱིན་པ་ལ། །ལྷ་མོ་ཁྱོད་ནི་དཔང་དུ་གྱུར། །ཤཱཀྱ་སེང་གེ་སྐྱོབ་པ་ཡིས། །ཇི་ལྟར་བདུད་ཀྱི་སྡེ་བཅོམ་པ། །དེབཞིན་བདུད་ཀྱི་སྟོབས་བཅོམ་ནས། །བདག་གིས་དཀྱིལ་འཁོར་བྲི་བར་བྱ། །ཞེས་ལན་གསུམ་དུ་གསོལ་བ་བཏབ་པས། ས་བྱིན་ནས་དེ་ཉིད་དུ་ཐིམ་པར་བསམ་མོ། །
གཉིས་པ་ལ་གཉིས། དཀྱིལ་འཁོར་སྒྲུབ་པ་དང་དེ་ལ་མཆོད་པའོ། །དང་པོ་ནི། ཨོཾ་མེ་དེ་ནཱི་བཛྲཱི་བྷ་ཝ་བཛྲ་བནྡྷ་ཧཱུྃ། ཞེས་བརྗོད་པས་མཎྜལ་གྱི་ས་གཞི་རྡོ་རྗེའི་རང་བཞིན་དུ་བསམ། དེ་ནས་མེ་ཏོག་གིས་དཀྱིལ་འཁོར་རིམ་པ་གསུམ་དང་ལྡན་པ་བྲིས་ལ། ནང་མའི་དབུས་སུ་པདྨ་འདབ་བརྒྱད་ཀྱི་ལྟེ་བར་ཟླ་བའི་དཀྱིལ་འཁོར་གྱི་སྟེང་དུ་ཧཱུྃ་དཀར་པོ་བྲི། དེ་བཞིན་དུ་ཤར་གྱི་འདབ་མར་འཁོར་ལོ་ལ་ཨོཾ་དཀར་པོ། ལྷོར་རིན་པོ་ཆེ་ལ་སྲཱ་སེར་པོ། ནུབ་ཏུ་པདྨ་ལ་ཨཱཿདམར་པོ། བྱང་དུ་སྣ་ཚོགས་རྡོ་རྗེ་ལ་ཧ་ལྗང་གུ། ཤར་ལྷོར་འཁོར་ལོ་ལ་ལཾ་དཀར་པོ། ལྷོ་ནུབ་ཏུ་རིན་པོ་ཆེ་ལ་མཱཾ་སྔོན་པོ། ནུབ་བྱང་ཏུ་པདྨ་ལ་པཾ་དམར་པོ། བྱང་ཤར་དུ་སྣ་ཚོགས་རྡོ་རྗེ་ལ་ཏཱཾ་ལྗང་གུ། རིམ་པ་གཉིས་པའི་ཤར་ལྷོར། འཁོར་ལོ་ལ་རཾ་དཀར་པོ། ལྷོ་ནུབ་ཏུ་རིན་པོ་ཆེ་ལ་ཤཾ་སྔོན་པོ། ནུབ་བྱང་དུ་པདྨ་ལ་གཾ་དམར་པོ། བྱང་ཤར་དུ་སྣ་ཚོགས་རྡོ་རྗེ་ལ་རཾ་ལྗང་གུ། གཙོ་བོའི་མདུན་དུ་རྡོ་རྗེ་ལ་ཁཾ་སྔོན་པོ། རིམ་པ་གསུམ་པའི་ཤར་དུ་འཁོར་ལོ་གཉིས་ལ། མཻཾ་དང་ཐལིཾ་དཀར་པོ། ལྷོར་རིན་པོ་ཆེ་གཉིས་ལ། ཨོཾ་ཨོཾ་སེར་པོ། ནུབ་ཏུ་པདྨ་གཉིས་ལ་ཨོཾ་ཧཱུྃ་དམར་པོ། བྱང་དུ་སྣ་ཚོགས་རྡོ་རྗེ་གཉིས་ལ་ཨོཾ་སཾ་ལྗང་གུ། སྒོ་མཚམས་མ་བརྒྱད་དང་སྟེང་འོག་གཉིས་སུ་ཉི་མ་ལ་ཧཱུྃ་སྔོན་པོ་རེ་རེ་བྲིའོ། །འདིར་འཕགས་པའི་ཡུལ་ན། མཎྜལ་ཐམས་ཅད་བ་གླང་གི་ལྕི་བ་ལས་བྱེད་པས། དེ་ལ་ས་བོན་རྣམས་རང་གི་ལག་པས་བྲིར་རུང་བས། སྐབས་འདི་ཉིད་དུ་ཡི་གེ་བྲི་བར་བཤད་པ་ཡིན་ལ། བོད་དུ་བ་ལྕི་བཤད་པ་བཞིན་མེད་པས། དེའི་དོད་དྲི་བཟང་གི་ཆུ་ལ་བྱེད་དགོས་ལ། དེས་བྱུག་རིས་ཙམ་ལས་ཡི་གེའི་རྗེས་མི་འདོད་པས། ལྷ་སོ་སོའི་སྔགས་བརྗོད་ཅིང་མེ་ཏོག་གི་ཚོམ་བུ་དགོད་པའམ། ཡང་ན་དང་པོར་འབྲས་ལ་སོགས་པ་ཚོན་གྱིས་ཁ་བསྒྱུར་ལ། དེས་ས་བོན་གྱི་ཡི་གེའི་གཟུགས་སུ་བྱ་བ་གང་བདེར་བྱའོ། །དེ་ནས་ས་བོན་རྣམས་ལ་དྲིའི་ཆུས་བསང་གཏོར་ལན་གསུམ་བྱ་ཞིང་བགེགས་མཐར་བྱེད་ཀྱི་སྔགས་བཟླས་པས། ས་བོན་གྱི་ཡི་གེ་རྣམས་ངོ་བོ་དཔལ་རྡོ་རྗེ་སེམས་དཔའ་གཙོ་བོར་གྱུར་པའི་དཔལ་གསང་བ་འདུས་པ་ལྷ་སུམ་ཅུ་སོ་གཉིས་ཀྱི་རང་བཞིན་རྣམ་པ་སོ་སོའི་ས་བོན་འོད་འབར་བ་དང་བཅས་པར་བསམ་མོ། །དེ་ལ་མཆོད་པ་རྒྱས་པར་བྱ་བའམ། མ་གྲུབ་ན་མདོར་བསྡུས་པས་ཀྱང་རུང་སྟེ། ཨོཾ་བཛྲ་ས ཏྭ་མཎྜལ་ས་པ་རི་ཝཱ་ར་པུཥྤཾ་པྲ་ཏཱིཙྪ་སྭཱ་ཧཱ། ཞེས་དང་། དེ་བཞིན་དུ་ཐོག་མཐའ་རྣམས་ཀུན་ལ་སྦྱར་ལ། དྷཱུ་པཾ། དཱི་པཾ། གནྡྷཾ། ནི་ཝི་ཏྱེ། ཞེས་པས་མཆོད་ཅིང་། ཤཔྟ་ཞེས་པ་རོལ་མོས་ཀྱང་ཁ་བསྐང་ངོ་། །དེ་ནས་རང་གི་སྙིང་ག་ནས་འོད་ཟེར་དཔག་ཏུ་མེད་པ་འཕྲོས་པས་རང་བཞིན་གྱི་གནས་ནས་དཔལ་རྡོ་རྗེ་སེམས་དཔའ་གཙོ་བོར་གྱུར་པའི་དཔལ་གསང་བ་འདུས་པའི་དཀྱིལ་འཁོར་གྱི་ལྷ་ཚོགས་ལ་སངས་རྒྱས་དང་བྱང་ཆུབ་སེམས་དཔའི་ཚོགས་ཀྱིས་བསྐོར་བ་སྤྱན་དྲངས་པར་བསམ་ལ། ཨོཾ་བཛྲ་ས་མཱ་ཛཿ ཞེས་བརྗོད། དེ་རྣམས་མདུན་གྱི་ནམ་མཁར་བཞུགས་པ་ལ་རྡོ་རྗེ་མ་ལྔས་མཆོད་པར་བསམ་ལ། ཨོཾ་ཨཱཿརཱུ་པ་བཛྲཱི་ཧཱུྃ་ཞེས་དང་། དེ་བཞིན་དུ་རཱུ་པའི་གནས་སུ་ཤཔྟ། གནྡྷེེ། ར་ས། སྤཪྵེ་རྣམས་བཅུག་པས་མཆོད་ལ། ཛཿཧཱུྃ་བཾ་ཧོཿས་ཡི་གེའི་དཀྱིལ་འཁོར་ལ་གཉིས་སུ་མེད་པར་བསྟིམས་པར་བསམ་མོ། །འདིར་བྲིས་པའི་ས་བོན་རྣམས་སམ། ཆོ་ག་གསུམ་གང་རུང་ལས་རྡོ་རྗེ་འཆང་སྔོན་པོའམ། མི་བསྐྱོད་པས་གཙོ་བོ་བྱས་པའི་ལྷ་རྫོགས་པ་བསྐྱེད་པར་འདོད་པ་ནི་ཤིན་ཏུ་མི་འཐད་དེ། གཞུང་དུ་ཡི་གེ་ཙམ་ལས་ལྷ་བསྐྱེད་པར་མ་བསྟན་པའི་ཕྱིར་དང